ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 21 /2551

เรื่อง การกระทําที่อาจก่อให้เกิดความขัดแย้งทางผลประโยชน์  
ในการจัดการกองทุนและหลักเกณฑ์ในการป้องกัน

 (ฉบับที่ 2) 

 อาศัยอํานาจตามความในมาตรา 126(1) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และมาตรา 139(5) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 2) พ.ศ. 2546 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคลซึ่ง มาตรา 29 ประกอบกับมาตรา 33 มาตรา 34 มาตรา 41 มาตรา 43 และมาตรา 64 ของรัฐธรรมนูญ แห่งราชอาณาจักรไทยบัญญัติให้กระทําได้โดยอาศัยอํานาจตามบทบัญญัติแห่งกฎหมาย ประกอบกับ ข้อ 10 ข้อ 18(6) และข้อ 19 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 30/2547 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 10 มิถุนายน พ.ศ. 2547 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้

 ข้อ 1 ให้ยกเลิกความในข้อ 13 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 29/2549 เรื่อง การกระทําที่อาจก่อให้เกิดความขัดแย้งทางผลประโยชน์ในการจัดการกองทุนและหลักเกณฑ์ในการป้องกัน ลงวันที่ 19 กรกฎาคม พ.ศ. 2549 และให้ใช้ความต่อไปนี้แทน

 “ข้อ 13 การทําธุรกรรมเพื่อกองทุนกับบุคคลที่เกี่ยวข้อง บริษัทจัดการต้องคํานึงถึงผลประโยชน์ของกองทุนเป็นสําคัญ และบริษัทจัดการจะทําธุรกรรมเพื่อกองทุนกับบุคคลที่เกี่ยวข้องได้ ต่อเมื่อได้รับความเห็นชอบจากผู้ดูแลผลประโยชน์ของกองทุนรวมเมื่อเป็นกรณีตามข้อ 14 หรือได้ ดําเนินการตามเงื่อนไขที่กําหนดในข้อ 15 หรือได้รับความเห็นชอบจากผู้ดูแลผลประโยชน์หรือ ความยินยอมจากลูกค้าหรือคณะกรรมการกองทุนสํารองเลี้ยงชีพ แล้วแต่กรณี เมื่อเป็นกรณีตามข้อ 16 หรือข้อ 17 ทั้งนี้ การทําธุรกรรมเพื่อกองทุนกับบุคคลที่เกี่ยวข้องไม่ว่าจะเป็นกรณีตามข้อ 14 ข้อ 15 ข้อ 16 ข้อ 17 หรือกรณีอื่นใดนอกเหนือจากกรณีตามข้อดังกล่าว ต้องเป็นไปตามหลักเกณฑ์ดังต่อไปนี้ 

 (1) เป็นธุรกรรมที่ดีที่สุดสําหรับกองทุน หรือจําเป็นและเป็นประโยชน์ต่อกองทุนในสถานการณ์ขณะนั้น

 (2) เป็นธุรกรรมในลักษณะที่เป็นธรรมเนียมทางค้าปกติเสมือนเป็นการทําธุรกรรม กับคู่ค้าทั่วไปที่มิได้มีความเกี่ยวข้องกันเป็นพิเศษ (at arm’s length transaction) และ

 (3) ในกรณีที่เป็นธุรกรรมระหว่างกองทุนด้วยกันเองซึ่งกองทุนเหล่านั้นอยู่ภายใต้ การจัดการของบริษัทเดียวกัน (cross trade) ธุรกรรมที่จะทํานั้นต้องมีลักษณะดังต่อไปนี้

 (ก) เป็นธุรกรรมที่มีความเหมาะสมต่อลักษณะ นโยบายการลงทุน และความจําเป็น ในการลงทุนของกองทุนดังกล่าว

 (ข) ธุรกรรมดังกล่าวต้องไม่ใช่การซื้อขายหน่วยลงทุนระหว่างกองทุนรวมภายใต้การจัดการของบริษัทจัดการเดียวกัน ซึ่งต้องห้ามตามมาตรา 126(3)

 การทําธุรกรรมตามวรรคหนึ่ง บริษัทจัดการต้องจัดทําข้อตกลงในการเข้าทําธุรกรรม เป็นลายลักษณ์อักษร และจัดทําบันทึกข้อเท็จจริงที่นําไปสู่การพิจารณาของบริษัทจัดการว่าธุรกรรมดังกล่าวเป็นไปตามหลักเกณฑ์ที่กําหนดในวรรคหนึ่ง ทั้งนี้ เพื่อให้สํานักงานสามารถตรวจสอบการทําธุรกรรมดังกล่าวได้

 การทําธุรกรรมเพื่อกองทุนกับบุคคลที่เกี่ยวข้องตามวรรคหนึ่ง มิให้หมายความรวมถึง การที่บุคคลที่เกี่ยวข้องซื้อหน่วยลงทุนของกองทุนรวมที่อยู่ภายใต้การจัดการของบริษัทจัดการกองทุนรวม”

 ข้อ 2 ให้ยกเลิกความในข้อ 14 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 29/2549 เรื่อง การกระทําที่อาจก่อให้เกิดความขัดแย้งทางผลประโยชน์ในการจัดการกองทุนและหลักเกณฑ์ในการป้องกัน ลงวันที่ 19 กรกฎาคม พ.ศ. 2549และให้ใช้ความต่อไปนี้แทน

 “ข้อ 14 การทําธุรกรรมระหว่างบริษัทจัดการกองทุนรวมกับกองทุนรวมที่อยู่ภายใต้การจัดการของบริษัทนั้น บริษัทจัดการกองทุนรวมจะกระทําได้ต่อเมื่อมีเหตุจําเป็นและสมควร และได้รับความเห็นชอบจากผู้ดูแลผลประโยชน์ของกองทุนรวมเป็นลายลักษณ์อักษรก่อนการทําธุรกรรมนั้น แต่ทั้งนี้ ไม่รวมถึงกรณีที่กองทุนรวมจะซื้อหุ้นของบริษัทจัดการกองทุนรวมซึ่งต้องห้ามตามมาตรา 126(2)”

 ข้อ 3 ให้ยกเลิกความในข้อ 15 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 29/2549 เรื่อง การกระทําที่อาจก่อให้เกิดความขัดแย้งทางผลประโยชน์ในการจัดการกองทุนและหลักเกณฑ์ในการป้องกัน ลงวันที่ 19 กรกฎาคม พ.ศ. 2549และให้ใช้ความต่อไปนี้แทน

 “ข้อ 15 ในการทําธุรกรรมภายหลังจากการลงทุนครั้งแรก หากบริษัทจัดการ กองทุนรวมจะลงทุนในหรือจําหน่ายไปซึ่งอสังหาริมทรัพย์หรือสิทธิการเช่าอสังหาริมทรัพย์เพื่อ กองทุนรวมอสังหาริมทรัพย์กับบุคคลที่เกี่ยวข้อง บริษัทจัดการกองทุนรวมจะกระทําได้ต่อเมื่อ ได้ดําเนินการตามเงื่อนไขที่กําหนดในข้อ 15/1 และข้อ 15/2 แล้ว” 

 ข้อ 4 ให้เพิ่มความต่อไปนี้เป็นข้อ 15/1 และข้อ 15/2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 29/2549 เรื่อง การกระทําที่อาจก่อให้เกิดความขัดแย้งทางผลประโยชน์ในการจัดการกองทุนและหลักเกณฑ์ในการป้องกัน ลงวันที่ 19 กรกฎาคม พ.ศ. 2549

 “ข้อ 15/1 การลงทุนในหรือจําหน่ายไปซึ่งอสังหาริมทรัพย์หรือสิทธิการเช่าอสังหาริมทรัพย์เพื่อกองทุนรวมอสังหาริมทรัพย์กับบุคคลที่เกี่ยวข้องภายหลังจากการลงทุนครั้งแรก หากมูลค่าของธุรกรรมดังกล่าวที่กองทุนรวมอสังหาริมทรัพย์ทํากับบุคคลที่เกี่ยวข้องซึ่งเป็นกลุ่มบุคคลเดียวกันภายในรอบระยะเวลาหกเดือนใดมีมูลค่ารวมกันตั้งแต่หนึ่งร้อยล้านบาท หรือตั้งแต่ ร้อยละสามของมูลค่าทรัพย์สินสุทธิของกองทุนรวมขึ้นไป แล้วแต่จํานวนใดจะต่ํากว่า บริษัทจัดการ กองทุนรวมต้องได้รับมติจากผู้ถือหน่วยลงทุนตามหลักเกณฑ์ดังต่อไปนี้ ก่อนทําธุรกรรมดังกล่าว

 (1) ในกรณีที่การขอมติกระทําโดยการส่งหนังสือขอมติไปยังผู้ถือหน่วยลงทุน ต้องได้รับมติเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมดที่มีสิทธิออกเสียงของ โครงการจัดการกองทุนรวมดังกล่าว

 (2) ในกรณีที่การขอมติกระทําโดยการเรียกประชุมผู้ถือหน่วยลงทุน ต้องได้รับ มติไม่น้อยกว่าสามในสี่ของจํานวนหน่วยลงทุนทั้งหมดของผู้ถือหน่วยลงทุนที่เข้าร่วมประชุมและ มีสิทธิออกเสียง โดยในการประชุมผู้ถือหน่วยลงทุนเพื่อขอมติดังกล่าว ต้องมีผู้ถือหน่วยลงทุน มาประชุมไม่น้อยกว่ายี่สิบห้าคนหรือไม่น้อยกว่ากึ่งหนึ่งของจํานวนผู้ถือหน่วยลงทุนทั้งหมด ทั้งนี้ จํานวนผู้ถือหน่วยลงทุนที่มาประชุมดังกล่าวต้องมีหน่วยลงทุนนับรวมกันไม่น้อยกว่าหนึ่งในสาม ของจํานวนหน่วยลงทุนที่จําหน่ายได้แล้วทั้งหมดของโครงการจัดการกองทุนรวมดังกล่าว จึงจะเป็น องค์ประชุม

 การนับมติตามวรรคหนึ่ง ห้ามมิให้บริษัทจัดการกองทุนรวมนับจํานวนหน่วยลงทุน ของผู้ถือหน่วยลงทุนที่มีส่วนได้เสียในการลงทุนในอสังหาริมทรัพย์หรือสิทธิการเช่าอสังหาริมทรัพย์ รวมในมติดังกล่าว

 ในกรณีที่บุคคลที่เกี่ยวข้องตามวรรคหนึ่งเป็นบุคคลตามข้อ 20(1)(ก)(ข)(ค)(ง)(จ) (ฉ)(ช) ให้บริษัทจัดการกองทุนรวมแนบเอกสารการตรวจสอบและรับรองของผู้ดูแลผลประโยชน์ ของกองทุนรวมตามข้อ 15/2 ไปพร้อมกับหนังสือขอมติหรือหนังสือนัดประชุมตามวรรคหนึ่งด้วย

 การพิจารณาความเป็นกลุ่มบุคคลเดียวกันตามวรรคหนึ่ง ให้เป็นไปตามประกาศ สํานักงานคณะกรรมการกํากับหลักทรัพย์และตลาดหลักทรัพย์ว่าด้วยการจัดตั้งกองทุนรวมและ การเข้าทําสัญญารับจัดการกองทุนส่วนบุคคล

 ข้อ 15/2 การลงทุนในอสังหาริมทรัพย์หรือสิทธิการเช่าอสังหาริมทรัพย์ ภายหลังจากการลงทุนครั้งแรกกับบุคคลที่เกี่ยวข้องตามข้อ 20(1)(ก)(ข)(ค)(ง)(จ)(ฉ)(ช) บริษัทจัดการกองทุนรวมต้องจัดให้ผู้ดูแลผลประโยชน์ตรวจสอบและรับรองเป็นลายลักษณ์อักษร ว่าการลงทุนดังกล่าวเป็นธุรกรรมในลักษณะที่เป็นธรรมเนียมทางค้าปกติเสมือนเป็นการทําธุรกรรม กับลูกค้าทั่วไปที่มิได้มีความเกี่ยวข้องกันเป็นพิเศษ (at arm’s length transactions) ตามข้อ 13(2)”

 ข้อ 5 ให้ยกเลิก (ข) ใน (3) ของข้อ 20 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 29/2549 เรื่อง การกระทําที่อาจก่อให้เกิดความขัดแย้งทางผลประโยชน์ในการจัดการกองทุนและหลักเกณฑ์ในการป้องกัน ลงวันที่ 19 กรกฎาคม พ.ศ. 2549

 ข้อ 6 ประกาศนี้ให้ใช้บังคับตั้งแต่วันที่ 1 สิงหาคม พ.ศ. 2551 เป็นต้นไป 

 ประกาศ ณ วันที่ 14 กรกฎาคม พ.ศ. 2551

 (นายประสงค์ วินัยแพทย์)

 รองเลขาธิการ

 รักษาการเลขาธิการ

สํานักงานคณะกรรมการกํากับหลักทรัพย์และตลาดหลักทรัพย์

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ : เหตุผลในการออกประกาศฉบับนี้ คือ เพื่อกําหนดลักษณะของธุรกรรมที่กองทุนสามารถทํากับบุคคลที่เกี่ยวข้องได้ให้ชัดเจนยิ่งขึ้น และเพื่อกําหนดหลักเกณฑ์ในการป้องกันความขัดแย้งทางผลประโยชน์ของกองทุนรวมอสังหาริมทรัพย์กับบุคคลที่เกี่ยวข้อง ในกรณีที่กองทุนรวมอสังหาริมทรัพย์จะลงทุนในอสังหาริมทรัพย์หรือสิทธิการเช่าอสังหาริมทรัพย์เพื่อกองทุนรวมอสังหาริมทรัพย์ของบริษัทจัดการกองทุนรวมหรือของบุคคลที่เกี่ยวข้องกับบริษัทจัดการกองทุนรวมให้มีความเหมาะสม